FÆLLES HOLDNING (EF) Nr. 8/98 fastlagt af Rådet den 19. december 1997 med henblik på vedtagelse af Rådets henstilling om parkeringskort for mennesker med handicap (98/C 62/02)

RÅDET FOR DEN EUROPÆISKE UNION -

som henviser til traktaten om oprettelse af Det Europæiske Fællesskab, særlig artikel 75, stk. 1,

som henviser til udkast til henstilling, forelagt af Kommissionen,

som henviser til udtalelse fra Det Økonomiske og Sociale Udvalg (1),

som henviser til udtalelse fra Regionsudvalget (2),

i henhold til fremgangsmåden i traktatens artikel 189 C (3), og

som tager følgende i betragtning:

(1) Kommissionen har i sin meddelelse om et socialt handlingsprogram på mellemlang sigt 1995-1997, der blev forelagt for Europa-Parlamentet, Rådet samt Det Økonomiske og Sociale Udvalg og Regionsudvalget den 12. april 1995 samt i sin rapport til Rådet om aktioner, der sigter på at forbedre bevægelseshæmmedes adgang til transport af 26. november 1993, anbefalet gensidig anerkendelse af et parkeringskort for mennesker med handicap udformet efter en standardiseret fællesskabsmodel;

(2) efter ånden i resolution af 20. december 1996 vedtaget af Rådet og repræsentanterne for medlemsstaternes regeringer, forsamlet i Rådet, om lige muligheder for mennesker med handicap skal alle mennesker med handicap være omfattet af konkrete supplerende foranstaltninger med det formål at fremme deres erhvervsmæssige og sociale integration;

(3) anvendelsen af et andet transportmiddel end offentlige transportmidler er for mange mennesker med handicap det eneste middel til selvstændigt at kunne bevæge sig med henblik på erhvervsmæssig og social integration; under visse omstændigheder og under skyldig hensyntagen til trafiksikkerheden bør indehavere af et parkeringskort for mennesker med handicap få mulighed for at parkere deres motorkøretøj, således at de ikke efter at have forladt motorkøretøjet skal tilbagelægge større afstande; mennesker med handicap bør overalt i Det Europæiske Fællesskab kunne gøre brug af de muligheder, som er knyttet til parkeringskortet i henhold til de nationale regler, der gælder i den pågældende medlemsstat, hvor den handicappede befinder sig;

(4) parkeringskort for mennesker med handicap kan henhøre under regionale og lokale myndigheder, og derfor bør Regionsudvalget høres;

(5) i overensstemmelse med subsidiaritetsprincippet vil det være hensigtsmæssigt med en fællesskabsforanstaltning for at fremme den gensidige forståelse og anerkendelse af parkeringskort for mennesker med handicap og for at fremme bevægelsesfriheden for mennesker med handicap;

(6) det er ønskværdigt, at der indføres et parkeringskort for mennesker med handicap udformet efter en fællesskabsmodel, der anerkendes gensidigt af medlemsstaterne;

(7) definitionen af handicap og de nærmere regler for tildeling af parkeringskort til mennesker med handicap henhører under medlemsstaternes kompetence;

(8) det er ønskeligt, at medlemsstaterne fastsætter sikkerhedselementer for at forhindre forfalskning og efterligning af ovennævnte parkeringskort;

(9) Den Europæiske Transportministerkonference (CEMT) har allerede vedtaget en resolution om tilskyndelse til indførelse og gensidig anerkendelse af parkeringskort til mennesker med handicap (resolution fra CEMT af 22. april 1997);

(10) indehaverne af disse kort bør have alle relevante oplysninger om betingelserne for brug af dem i medlemsstaterne -

HENSTILLER til medlemsstaterne:

1) at de indfører parkeringskort for mennesker med handicap, som får kortene udstedt i overensstemmelse med de gældende nationale bestemmelser, og at dette kort er udformet i overensstemmelse med den ensartede fællesskabsmodel som beskrevet i bilaget, idet det pågældende kort kan bruges samtidig med de kort, der udstedes i medlemsstaterne, på de vilkår, der er fastsat i nr. 5

2) at de fra den 1. januar 1999 anerkender parkeringskort for mennesker med handicap udformet i overensstemmelse med den standardiserede fællesskabsmodel af den enkelte medlemsstat, således at indehaveren af et sådant kort kan benytte de forbedrede parkeringsmuligheder, der er forbundet med dette kort, og som gælder i den medlemsstat, hvor den pågældende opholder sig

3) at de udsteder parkeringskortet til personer, hvis handicap indebærer nedsat bevægelsesfrihed

4) at de på grundlag af et af Kommissionen udarbejdet teknisk datablad og på anmodning af de pågældende udleverer en oversigt over betingelserne for anvendelse i de forskellige medlemsstater i Den Europæiske Union, når de udsteder parkeringskort til mennesker med handicap

5) at de træffer de nødvendige foranstaltninger til, at parkeringskort efter den standardiserede fællesskabsmodel stilles til rådighed for mennesker med handicap senest den 1. januar 2000.

Denne henstilling er ikke til hinder for, at den kortmodel, der gælder i en medlemsstat inden den 1. januar 2000, fortsat anvendes på samme medlemsstats område efter denne dato, indtil modellen bliver udskiftet

6) at de inden den 1. juli 2000 meddeler Kommissionen, hvordan denne henstilling er fulgt op.

Udfærdiget i. . .

På Rådets vegne

Formand

(1) EFT C 174 af 17.6.1996, s. 27.

(2) EFT C 42 af 10.2.1997, s. 27.

(3) Europa-Parlamentets udtalelse af 13. december 1996 (EFT C 20 af 20.1.1997, s. 386), Rådets fælles holdning af 19. december 1997 og Europa-Parlamentets afgørelse af . . . (endnu ikke offentliggjort i Tidende).

BILAG

BESTEMMELSER OM FÆLLESSKABSMODELLEN FOR PARKERINGSKORTET FOR MENNESKER MED HANDICAP

A. Parkeringskortet for mennesker med handicap efter fællesskabsmodellen har følgende format:

- længde: 106 mm

- bredde: 148 mm.

B. Parkeringskortet er lyseblåt med undtagelse af det hvide symbol for kørestolsbrugeren på mørkeblå baggrund.

C. Parkeringskortet for mennesker med handicap er overtrukket med kunststoffolie med undtagelse af den linje, der er placeret på venstre halvdel af kortets bageste side, der skal underskrives af kortets indehaver.

D. Parkeringskortet for mennesker med handicap består af en forside og den bageste side, begge sider er vertikalt opdelt i to halvdele.

På forsidens venstre halvdel er anført:

- symbolet for kørestolsbrugeren i hvidt på mørkeblå baggrund

- parkeringskortets udløbsdato

- parkeringskortets serienummer

- den udstedende myndigheds/organisations navn og stempel.

På forsidens højre halvdel er anført:

- i blokbogstaver påtegningen »Parkeringskort for mennesker med handicap« på den medlemsstats sprog, som udsteder parkeringskortet. I passende afstand fra denne påtegning følger påtegningen »Parkeringskort« skrevet med småt på Det Europæiske Fællesskabs øvrige sprog

- påtegningen »De Europæiske Fællesskabers model« på den medlemsstats sprog, som udsteder parkeringskortet

- som baggrund er anført nationalkendetegnet for den medlemsstat, der udsteder parkeringskortet:

>TABELPOSITION>

omgivet af symbolet for Det Europæiske Fællesskab - tolv stjerner i ring.

På den bageste sides venstre halvdel er anført:

1. indehaverens navn

2. indehaverens fornavn

3. indehaverens underskrift eller en anden autoriseret anmærkning, hvis det er fastsat i den nationale lovgivning

4. indehaverens foto.

På den bageste sides højre halvdel er anført:

1. påtegningen:

»Dette parkeringskort berettiger indehaveren til at benytte de forbedrede parkeringsmuligheder, som gælder i den medlemsstat, hvor kortets indehaver opholder sig.«

2. påtegningen:

»Såfremt kortet anvendes, skal det være anbragt på køretøjets frontparti på en sådan måde, at kortets forside er klart synlig for kontrol.«

E. Med undtagelse af påtegningerne på forsidens højre halvdel affattes påtegningerne på den medlemsstats sprog, som udsteder parkeringskortet.

Såfremt en medlemsstat ønsker af affatte disse påtegninger i et andet nationalsprog end et af de følgende: dansk, tysk, engelsk, finsk, fransk, græsk, italiensk, nederlandsk, portugisisk, svensk, spansk, udformer den pågældende medlemsstat, med forbehold af de ovenfor stående bestemmelser i dette bilag under anvendelse af et af de elleve ovenfor nævnte sprog, en tosproget udgave af parkeringskortet.

RÅDETS BEGRUNDELSE

I. INDLEDNING

1. Kommissionen gav i sit sociale handlingsprogram på mellemlang sigt 1995-1997 tilsagn om at forelægge en henstilling om gensidig anerkendelse af parkeringskort, der udstedes til mennesker med handicap, og Kommissionen forelagde et udkast til henstilling herom for Rådet den 15. januar 1996.

2. Denne henstilling er baseret på artikel 75 i traktaten om oprettelse af Det Europæiske Fællesskab.

3. Europa-Parlamentet har afgivet førstebehandlingsudtalelse den 13. december 1996; Det Økonomiske og Sociale Udvalg afgav udtalelse den 27. marts 1996 og Regionsudvalget den 14. november 1996.

4. Kommissionen forelagde ved skrivelse af 5. marts 1997 Rådet et ændret forslag med henblik på at tage hensyn til Europa-Parlamentets ændringsforslag.

5. Rådet fastlagde i overensstemmelse med EF-traktatens artikel 189 C den 19. december 1997 en fælles holdning.

II. FORMÅL

Det er formålet med denne henstilling, at udformningen af nationale parkeringskort for mennesker med handicap standardiseres, og at medlemsstaterne anerkender dem gensidigt, således at bevægelsesfriheden for mennesker med handicap, der benytter private personbiler, fremmes.

III. GENNEMGANG AF DEN FÆLLES HOLDNING

1. Generelle bemærkninger

2. Ændringer, som Rådet har foretaget i Kommissionens ændrede forslag

(Medmindre andet er angivet, er de numre (på betragtninger og punkter), som der henvises til, numrene i den fælles holdning).

2.1. Præamblen

Af klarhedshensyn er udformningen af betragtning 2, 3, 4, 5, 6, 9 og 10 i den fælles holdning forenklet i forhold til Kommissionens oprindelige forslag; disse ændringer vedrører ikke substansen.

Betragtning 7 og 8 er tilføjet i forhold til Kommissionens ændrede forslag. Det anføres i betragtning 7, at medlemsstaterne alene har kompetence til at afgøre, hvem der kan få tildelt parkeringskortet. Betragtning 8 er indsat, fordi nogle medlemsstater nærer frygt for forfalskninger, som kunne være til skade for de retmæssige brugere af parkeringsmulighederne. Også på dette område har medlemsstaterne dog ønsket at bevare deres kompetence.

2.2. Udformning af en fællesskabsmodel (punkt 1)

I lighed med Kommissionens ændrede forslag, hvorefter fællesskabsmodellen kan anvendes sideløbende med eksisterende regionale eller nationale kort i en overgangsperiode, som medlemsstaterne fastlægger, fremgår det af den af Rådet fastlagte fælles holdning, at de nationale kort først skal udskiftes med fællesskabsmodellen på længere sigt, og at der heri er henvist til nærmere vilkår, der er omhandlet i punkt 5.

Den affattelse, som Rådet har valgt, er baseret på grundtanken om »en overgangsperiode« og udgør en forenkling af affattelsen af dette punkt.

2.3. Anerkendelse af kort udformet i overensstemmelse med fællesskabsmodellen (punkt 2)

Rådet har ladet udtrykket »gensidigt« udgå, da der ikke er nogen grund til at tale om gensidig anerkendelse af nationale kort i det foreliggende tilfælde, eftersom der indføres en standardiseret fællesskabsmodel.

Rådet har desuden ønsket at fastsætte en dato, med virkning fra hvilken fællesskabsmodellen skal anerkendes. Der er tale om en dato, der ikke ligger så langt ude i fremtiden, da medlemsstaterne ikke skal træffe nogen særlige foranstaltninger, hvis der da lige ses bort fra instrukser til politimyndighederne, der har ansvaret for, at de nationale regler for trafik og parkering overholdes.

2.4. Personer, som det nævnte kort kan udstedes til (punkt 3)

Selv om Rådet har baseret sig på begrebet »nedsat bevægelsesfrihed«, der berettiger en fællesskabsaktion med henblik på indførelse af en standardiseret fællesskabsmodel for parkeringskort for mennesker med handicap, har det ikke ønsket præcist at fastsætte, hvilke personer der skal kunne få tildelt dette kort, da betingelserne for tildeling heraf henhører under nærhedsprincippet, idet det af betragtning 7 fremgår, at »definitionen af handicap og de nærmere regler for tildeling af parkeringskort . . .henhører under medlemsstaternes kompetence«.

2.5. Oversigt over betingelserne for anvendelse i medlemsstaterne (punkt 4)

Rådet har ikke ændret på indholdet i Kommissionens ændrede forslag med hensyn til dette spørgsmål, men har ønsket at præcisere, at oversigten over de pågældende parkeringsmuligheder udarbejdes af Kommissionen på grundlag af oplysninger fra medlemsstaterne.

Endvidere har Rådet villet præcisere, at en sådan oversigt fremsendes til de pågældende, når de får tildelt kortet, og/eller på deres anmodning.

2.6. Tilrådighedsstillelse af fællesskabsmodellen (punkt 5)

Rådet har ønsket, at der anføres en dato, fra hvilken medlemsstaterne skal forpligte sig til at udstede deres egne parkeringskort baseret på fællesskabsmodellen. Datoen er fastsat under hensyntagen til de rimelige frister, som medlemsstaterne af tekniske grunde skal have til at fremstille et sådant kort.

Desuden skal det undgås, at medlemsstaterne nødsages til at udskifte alle deres kort på én gang, da dette indebærer administrative vanskeligheder, navnlig hvis man også udskifter kortene for mennesker med handicap, der ikke ønsker at rejse til en anden medlemsstat i Den Europæiske Union, men som blot vil opholde sig i den medlemsstat, hvor de normalt opholder sig. Derfor fastsætter Rådet udtrykkeligt, at udskiftningen af kortene skal ske gradvist, og at de nationale kort fortsat vil kunne benyttes sideløbende med fællesskabskortene i en bestemt periode. Det bemærkes, at en lignende bestemmelse allerede fandtes i punkt 1 i Kommissionens ændrede forslag. Også på dette punkt har Rådet først og fremmest ønsket at skabe større klarhed med hensyn til, hvilken ordning der skal gælde.

2.7. Bestemmelser om fællesskabsmodellen for parkeringskortet for mennesker med handicap (bilaget)

Rådet har i punkt D indsat »udløbsdato« i stedet for »gyldighedsperiode«.

3. Ændringer foretaget af Europa-Parlamentet

3.1. Ændringer fra Parlamentet, som Kommissionen har accepteret

Kommissionen har i sit ændrede forslag, ordret eller i lettere ændret form, medtaget ændring 1, 2, 3, 6, 8, 9 og 10.

3.2. Ændringer fra Parlamentet, som Kommissionen ikke har medtaget

Kommissionen har i sit ændrede forslag ikke medtaget ændring 2, 5 og 7.